บล.เอเซียพลัสมองหุ้นพลังงานขาขึ้น
ASP มองหุ้นพลังงานเริ่มต้นขาขึ้นรอบใหม่ ลุยดูแลสภาพคล่องกองทุน ENY ลงทุนหุ้นพลังงาน
28 ก.พ. 2556

ASP มองหุ้นพลังงานเริ่มต้นขาขึ้นรอบใหม่ ลุยดูแลสภาพคล่องกองทุน ENY ลงทุนหุ้นพลังงาน
ฝ่ายวิจัยบริษัทหลักทรัพย์ (บล.) เอเซีย พลัส มองว่าแนวโน้มหุ้นกลุ่มพลังงานกำลังอยู่ในช่วงจุดเริ่มต้นของวงจรขาขึ้นรอบใหม่ จากปัจจัยสนับสนุนในหลายธุรกิจ โดยมองว่ากลุ่มปิโตรเลียมและถ่านหินในงวดไตรมาสแรกปี 2556 จะเห็นการกลับมาเติบโตของกำไรอีกครั้ง เป็นผลมาจากธุรกิจปิโตรเลียมที่ได้รับปัจจัยจากปริมาณการจำหน่ายผลิตภัณฑ์ที่ปรับตัวสูงขึ้น 
ด้านธุรกิจถ่านหิน คาดว่าราคาขายจะยังเป็นปัจจัยกดดันกำไร แต่โดยรวมยังมีปริมาณการผลิตและจำหน่ายถ่านหินที่ปรับตัวสูงขึ้น 
สำหรับกลุ่มโรงกลั่นและปิโตรเคมี คาดกำไรจากการดำเนินงานงวดไตรมาสแรก ปี 2556 ผลิตภัณฑ์ปิโตรเคมี ทั้งสายอะโรเมติกส์และโอเลฟินส์เดินหน้าปรับตัวเพิ่มขึ้นต่อเนื่อง ในส่วนของธุรกิจโรงกลั่นจะเห็นการปรับตัวขึ้นของค่าการกลั่นเนื่องจากเข้าสู่ช่วงฤดูหนาว อีกทั้งในช่วงปลายงวดไตรมาสแรกปี 2556 โรงกลั่นหลายแห่งยังมีแผนหยุดเดินเครื่องเพื่อซ่อมบำรุงประจำปี จึงทำให้น้ำมันสำเร็จรูปปรับตัวสูงขึ้น
ทั้งนี้ ในส่วนของกลุ่มโรงไฟฟ้า แนวโน้มกำไรกลุ่มโรงงานไฟฟ้าในงวดไตรมาสแรก ปี 2556 จะกลับมาเติบโตอีกครั้ง จากการกลับมาเดินเครื่องโรงไฟฟ้าเต็มกำลัง ซึ่งจะส่งผลให้รายได้ของโรงไฟฟ้าปรับตัวเพิ่มขึ้น
น.ส.นฤมล อาจอำนวยวิภาส กรรมการผู้จัดการ บล.เอเซีย พลัส เปิดเผยว่า บริษัทเตรียมเป็นผู้ดูแลสภาพคล่อง (Market Maker) และผู้ร่วมค้าหน่วยลงทุน (Participating Dealer) ให้กับกองทุนเปิด KTAM SET Energy ETF Tracker หรือ ENY (อีนี่) จัดตั้งโดยบริษัทหลักทรัพย์จัดการกองทุน (บลจ.) กรุงไทย 
ก่อนหน้านี้ บล.เอเซีย พลัส ได้ทำหน้าที่ดูแลสภาพคล่องของกองทุน EBANK ซึ่งได้รับการตอบรับเป็นอย่างดีจากนักลงทุน โดยมีขนาดกองทุนในช่วงเสนอขายครั้งแรก (ไอพีโอ) ที่ 616 ล้านบาท ราคา IPO ที่ 4.97 บาท และราคาปัจจุบันของ EBANK 5.81 บาท เพิ่มขึ้น 17% 
กองทุน ENY อ้างอิงดัชนีหมวดธุรกิจพลังงานและสาธารณูปโภค ประกอบด้วยหุ้นในกลุ่มพลังงานทั้ง 26 ตัว ที่ได้จดทะเบียนในตลาดหลักทรัพย์แห่งประเทศไทย ซึ่งดัชนีหมวดนี้มีมูลค่าตามราคาตลาดใหญ่เป็นอันดับ 1 ของตลาด โดยการลงทุนใน ENY เพียง 1 หน่วย เหมือนการลงทุนในหุ้นกลุ่มพลังงานทั้งกลุ่มแต่ใช้เงินลงทุนที่น้อยกว่า อีกทั้งยังช่วยกระจายความเสี่ยงที่จะถือหุ้นกลุ่มพลังงานตัวใดตัวหนึ่ง สามารถซื้อขายได้แบบเรียลไทม์บนกระดานตลาดหลักทรัพย์และมีผู้ดูแลสภาพคล่องตลอดเวลา กองทุน ENY มีค่าบริหารจัดการเพียง 0.49% ซึ่งถือว่าถูกมากเมื่อเทียบกับกองทุนดัชนีกองอื่น
บล.เอเซีย พลัส ได้ร่วมกับธนาคารกรุงไทยและบริษัทหลักทรัพย์หลายแห่ง ในฐานะผู้ขายหน่วยลงทุนให้กับกอง ENY โดยจะเสนอขายครั้งแรกในวันที่ 18 มี.ค. 2556 โดยมีมูลค่าจองซื้อขั้นต่ำ 5,000 บาท และเพิ่มเป็นทวีคูณของ 1,000 บาท ซึ่ง ENY จะเข้าซื้อขายในตลาดหลักทรัพย์วันแรกในวันที่ 19 มี.ค. 2556